[{"text_idx": "#000002", "text": "Cymorth ar gyfer eich dyfodol"}, {"text_idx": "#000005", "text": "Arlunydd o\u2019r Rhondda yn ymuno a\u0302 dysgwyr coleg i ddathlu bywyd yn y cymoedd"}, {"text_idx": "#000006", "text": "Mae arlunydd amlwg o\u2019r Rhondda yn gweithio gyda phobl ifanc yn eu harddegau o goleg yn Ne Cymru i gefnogi eu breuddwydion artistig a\u2019u helpu i ddatblygu cyfres o weithiau celf cyhoeddus sy\u2019n dathlu Cymru a\u2019i diwylliant."}, {"text_idx": "#000007", "text": "Mae\u2019r artist a\u2019r cyflwynydd teledu o Dreorci, Sio\u0302n Tomos Owen, a fu\u2019n gyflwynydd ar gyfres \u2018Pobol y Rhondda\u2019 ar S4C, yn cynnal nifer o weithdai dwyieithog gyda dysgwyr celf o Goleg y Cymoedd ac yn gweithio gyda\u2019r darpar artistiaid i greu eu campweithiau eu hunain."}, {"text_idx": "#000008", "text": "Mae dysgwyr ar y rhaglen, sydd i gyd yn astudio Diploma Sylfaen mewn Celf a Dylunio, wedi datblygu eu murluniau eu hunain sy\u2019n cael eu harddangos ar adeiladau\u2019r coleg ar gampws Nantgarw Coleg y Cymoedd."}, {"text_idx": "#000009", "text": "Yn ystod y gweithdai, clywodd y dysgwyr gan Sio\u0302n am sut i drosi eu syniadau am yr hyn yr oedd Cymru a\u2019r Gymraeg yn ei olygu iddyn nhw yn gelfyddyd, a sut i wneud hynny\u2019n greadigol, heb droi at ystrydebau."}, {"text_idx": "#000012", "text": "Bydd y ddau furlun, sy\u2019n cynnwys hunanbortread o bob unigolyn sydd wedi gweithio ar y prosiect, yn cael eu harddangos mewn man amlwg ar Gampws Nantgarw."}, {"text_idx": "#000013", "text": "Dywedodd Jessica Moss, darlithydd ar y Diploma Sylfaen Celf a Dylunio yng Ngholeg y Cymoedd: \u201cRydw i mor falch o\u2019r dysgwyr a\u2019r ymroddiad y maen nhw wedi\u2019i ddangos i\u2019r prosiect cydweithredol unigryw hwn gyda Sio\u0302n. Maen nhw i gyd wedi gweithio\u2019n galed iawn, gan ddysgu sgiliau a thechnegau newydd, a bydd eu gwaith yn ychwanegiad gwych i\u2019r campws yn ogystal ag ar gyfer eu portffolios personol eu hunain.\u201d"}, {"text_idx": "#000014", "text": "Ychwanegodd Rheolwr y Gymraeg, Coleg y Cymoedd, Lois Roberts, a fu\u2019n cydlynu\u2019r prosiect: \u201cPan ges i\u2019r syniad cychwynnol o gael dysgwyr i greu murluniau i hybu\u2019r iaith Gymraeg a\u2019i diwylliant, roeddwn i\u2019n disgwyl gweld llawer o Gennin Pedr, telynau a symbolau Cymreig amlwg eraill, ond o dan gyfarwyddyd Sio\u0302n, mae\u2019r dysgwyr wedi creu darluniau sydd wir wedi mynd at wraidd yr hyn y mae bod yn Gymro neu Gymraes yn ei olygu iddyn nhw, fel pobl ifanc sy\u2019n byw yn y cymoedd."}, {"text_idx": "#000015", "text": "\u201cHoffwn ddiolch i\u2019r Coleg Cymraeg Cenedlaethol am ariannu\u2019r prosiect pwysig hwn ac i Sio\u0302n Tomos Owen am ddarparu\u2019r profiad amhrisiadwy hwn i\u2019n dysgwyr\u201d."}, {"text_idx": "#000016", "text": "Yn dilyn llwyddiant y prosiect cychwynnol hwn, mae Sio\u0302n bellach ar fin ymweld a\u0302 champws Rhondda Coleg y Cymoedd i gyflwyno gweithdai i\u2019r dysgwyr Sylfaen a chreu murlun arall ar gyfer bwyty Glofa 19 Campws Cwm Rhondda."}]